### Beslutninger

Tilbagesendes Magistratsafdelingen for Teknik og Miljø og Magistratsafdelingen for Kultur og Borgerservice med bemærkning, at byrådet i sit møde den 21. februar 2024 har vedtaget Magistratens foranstående indstilling af 30. januar 2024.

Enhedslisten de Rød-Grønnes byrådsgruppe kunne tiltræde indstillingen med følgende bemærkning: ”Vi syntes det er vigtigt, at vi som byråd markere over for borgerne, at vi tager borgersamlingens anbefalinger alvorligt, gør anbefalingerne til handling og at borgerne kan følge med i den proces. Derfor forslår vi, at anbefalingerne fra klimaborgersamlingen tildeles en fremtrædende og selvstændig plads på kommunens hjemmeside. Her bør screeningssvarene fra de forskellige forvaltninger også lægges ud. Det bør tydeliggøres og fremlægges, hvilke af dele anbefalingerne der kommer til at indgå i [adresse], den grønne mobilitetsplan og øvrige kommunale planer. Endelig skal det gøres muligt for borgerne at kommentere inde på hjemmesiden.”

###

Proces for screening af forslag fra Aarhus Klimaborgersamling.

### Resume

Klimaborgersamlingen afleverede den 9. marts 2023 44 anbefalinger til byrådet og har derved givet deres arbejde videre til formel behandling, jf. bilag 1.

Klimaborgersamlingen bestod af 27 borgere, som over fire måneder formulerede en række anbefalinger, som efterfølgende er afsendt til byrådet. Anbefalingerne er forslag til, hvordan [adresse] kan understøtte borgernes engagement og adfærd inden for den grønne omstilling. Teknologirådet har haft procesansvar i forhold til at sikre, at forløbet levede op til internationale standarder for borgerinddragelse.

En videre politisk behandling af anbefalingerne kræver et oplyst grundlag. Magistratsafdelingerne får derfor ansvaret for at screene de anbefalinger, der falder indenfor deres fagområde (se bilag 2). Klimaborgersamlingens anbefalinger indgår desuden i det videre arbejde med ”klima som vildt problem” og den nye klimahandlingsplan, som Teknik og Miljø i samarbejde med Borgmesterens Afdeling præsenterer for Byrådet medio 2024.

### Beslutningspunkter

Det indstilles:

At 1) Byrådet formelt modtager klimaborgersamlingens anbefalinger og præsenteres for alle anbefalinger (bilag 1).

At 2) Magistratsafdelingerne har ansvaret for at screene de anbefalinger, der ligger inden for deres fagområde (bilag 2). Det forudsættes, at screeningerne koordineres med klimasekretariatet.

At 3) Klimaborgersamlingens anbefalinger indgår i det videre arbejde med ”klima som vildt problem”, herunder den klimahandlingsplan, som Teknik og Miljø i samarbejde med Borgmesterens Afdeling fremsender til byrådet.

At 4) Byrådet modtager en status fra Teknik og Miljø på afdelingernes arbejde med anbefalingerne i andet kvartal 2024.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: Magistraten

Dato: 30-01-2024

Simone Laursen:

Fremsendes til [adresse] med bemærkning, at Magistraten i mødet den 30. januar 2024 anbefaler, at byrådet tiltræder Magistratsafdelingen for Teknik og Miljø og Magistratsafdelingen for Kultur og Borgerservices indstilling af 22. januar 2024.

Kim Christiansen tog forbehold.

Borgmester Jacob Lauritsen var forhindret i at deltage i sagens behandling.